Proposta għal DEĊIŻJONI TAL-KUNSILL li tissospendi l-impenji mill-Fond tal-Koeżjoni għall-Ungerija /* COM/2012/075 final - 2012/0034 (NLE) */





MEMORANDUM TA’ SPJEGAZZJONI 1. L-applikazzjoni tal-kundizzjonalità makrofiskali fil-fond ta’ Koeżjoni Il-Fond ta’ Koeżjoni kien stabbilit biex jiżgura investimenti orjentati għat-tkabbir fil-proġetti relatati mal-infrastruttura tat-trasport u l-ambjent, li huma meħtieġa għal konverġenza vera, filwaqt li l-Istati Membri kienu qed jmplimentaw konsolidazzjoni baġitarja konformi ma’ programmi li jwasslu għat-twettiq tal-kondizzjonijiet ta’ konverġenza ekonomika kif stabbilit permezz tal-kriterji ta’ Maastricht. Kondizzjonijiet għall-aċċess għall-assistenza mill-Fond ta’ Koeżjoni japplikaw fir-rigward tad-dixxiplina fiskali, notevolment li jkunu evitati defiċits eċċessivi tal-gvern f’konformità mal-Artikolu 126 tat-Trattat dwar il-Funzjonament tal-Unjoni Ewropea (TFUE). Dawn id-dispożizzjonijiet jimmiraw biex iżidu l-inċentivi għall-gvernijiet nazzjonali biex imexxu politiki fiskali tajba u jdaħħlu fis-seħħ il-kundizzjonijiet makroekonomiċi korretti li huma meħtieġa sabiex jiżguraw l-użu effiċjenti tar-riżorsi tal-Fond ta’ Koeżjoni. L-Artikolu 4 tar-Regolament tal-Kunsill (KE) Nru 1084/2006 tal-11 ta’ Lulju 2006, li jistipula l-kundizzjonijiet għall-aċċess tal-assistenza mill-Fond ta’ Koeżjoni, jistabbilixxi li l-Kunsill jista’ jiddeċiedi, fuq proposta mill-Kummissjoni, li jissospendi parti jew it-totalità tal-approprjazzjonijiet għall-impenji mill-Fond għall-Istat Membru kkonċernat meta: (i) dan l-Istat Membru jkun fi proċedura ta’ defiċit eċċessiv (EDP), u (ii) ma jkunx ħa azzjoni effettiva b’risposta għal rakkomandazzjoni tal-Kunsill skont l-Artikolu 126(7) tat-TFUE[1] biex jikkoreġih sad-data tal-iskadenza stabbilita. Il-punt kruċjali għal sospensjoni ta’ approprjazzjonijiet għall-impenji huwa għalhekk deċiżjoni tal-Kunsill adottata fuq il-bażi tal-Artikolu 126(8) tat-TFUE[2]. Peress li s-sospensjoni tikkonċerna biss l-approprjazzjonijiet għall-impenji, proġetti li għadhom għaddejjin ma jiġux affettwati sakemm il-ħlasijiet jistgħu jsiru minn impenji kumulattivi preċedenti li jibqgħu miftuħa matul il-perjodu taż-żmien imsemmi fl-Artikolu 93 tar-Regolament (KE) Nru 1083/2006. Matul dan il-perjodu, l-Istat Membru jista’ jimplimenta l-miżuri biex jikkoreġi d-defiċit eċċessiv tiegħu mingħajr ebda impatt fuq il-ħlasijiet mill-Fond ta’ Koeżjoni relatati ma’ impenji preċedenti. Deċiżjoni biex jiġu sospiżi impenji jista’ jkollha impatt fuq l-investimenti tal-Istat Membru kkonċernat. 2. Il-kundizzjonijiet li jikkawżaw is-sospensjoni tal-impenji tal-Fond ta’ Koeżjoni 2.1. L-eżistenza ta’ defiċit eċċessiv Ir-Rakkomandazzjoni tal-Kunsill taħt l-Artikolu 126(7) tat-TFUE tas-7 ta’ Lulju 2009 biex ikun ikkoreġut id-defiċit eċċessiv Fis-7 ta’ Lulju 2009, il-Kunsill talab lill-awtoritajiet Ungeriżi biex itemmu s-sitwazzjoni ta’ defiċit eċċessiv sa mhux aktar tard mill-2011. Partikolarment, l-Ungerija kellha rakkomandazzjoni biex tillimita d-deterjorament tal-pożizzjoni fiskali fl-2009 billi tiżgura implimentazzjoni rigoruża tal-miżuri korrettivi adottati u mħabbra biex tinżamm il-mira ta’ 3.9 % tal-PDG. Barra minn hekk, ġie rrakkomandat ukoll li mill-2010 jiġu implimentati rigorożament il-miżuri ta’ konsolidament neċessarji biex jiżguraw tnaqqis kontinwu tad-defiċit strutturali u tnaqqis mill-ġdid tad-defiċit nominali, b’aktar irbit ta’ miżuri strutturali sabiex ikun iggarantit titjib dejjiemi fil-finanzi pubbliċi. Il-Kunsill irrakkomanda wkoll li jiġu speċifikati u adotatti propizjożament il-miżuri ta’ konsolidament neċessarji biex tintlaħaq il-korrezzjoni tad-defiċit eċċessiv sal-2011 u jiġi żgurat sforz fiskali kumulattiv ta’ mill-anqas 0.5 % tal-PDG matul l-2010 u l-2011. L-awtoritajiet Ungeriżi kienu mitluba wkoll biex jiżguraw li l-proporzjoni tad-dejn pubbliku gross jinġieb f’perkors ta’ tnaqqis konsitenti. 2.2. Azzjoni insuffiċjenti meħuda bi tweġiba għar-Rakkomandazzjoni tal-Kunsill tas-7 ta’ Lulju 2009 biex ikun ikkoreġut id-defiċit eċċessiv Fl-24 ta’ Jannar 2012, il-Kunsill wasal għall-konklużjoni li ġejja: filwaqt li l-Ungerija formalment irrispettat il-valur referenzjarju ta’ 3 % tal-PDG sal-2011, dan ma kienx ibbażat fuq korrezzjoni strutturali u sostenibbli. Il-bilanċ pożittiv fl-2011 iddependa minn dħul sostanzjali ta’ darba ta’ aktar minn 10 % tal-PDG u kien akkumpanjat minn deterjorament strutturali kumulattiv fl-2010 u l-2011 ta’ 2¾ % tal-PDG meta mqabbel ma’ rakkomandazzjoni ta’ titjib fiskali kumulattiv ta’ 0.5 % tal-PDG. Barra minn hekk, filwaqt li fl-2012 l-awtoritajiet għandhom l-intenzjoni li jimplimentaw miżuri strutturali sostanzjali li jnaqqsu d-defiċit strutturali għal 2.6 % tal-PDG, it-3 % tal-valur ta’ referenza tal-PDG għal darba oħra se jkun irrispettat biss grazzi għal miżuri ta’ darba ta’ kważi 1 % tal-PDG. Fl-aħħar nett, fl-2013, id-defiċit (ta’ 3¼ % tal-PDG) kien mistenni li jaqbeż il-valur referenzjarju tat-TFUE għal darba oħra, anki wara li jitqiesu l-miżuri addizzjonali mħabbra wara t-Tbassir tal-Ħarifa 2011 tas-servizzi tal-Kummissjoni. Id-defiċit ogħla fl-2013 huwa prinċipalment marbut mal-fatt li dħulijiet temporanji ta’ darba kienu qed jiġu eliminati gradwalment kif ippjanat, filwaqt li mhux ir-riformi strutturali ppjanati kollha ġew speċifikati biżżejjed. B’mod ġenerali, il-Kunsill ikkonkluda li r-rispons mill-awtoritajiet Ungeriżi għar-rakkomandazzjoni tal-Kunsill tas-7 ta’ Lulju 2009 skont l-Artikolu 126(7) tat-TFUE ma kienx suffiċjenti. 3. Proposta ta’ sospensjoni tal-impenji mill-Fond tal-Koeżjoni Il-Kummissjoni, wara li kkunsidrat: (i) l-eżistenza ta’ defiċit eċċessiv fl-Ungerija, u (ii) id-deċiżjoni tal-Kunsill skont l-Artikolu 126(8) tat-TFUE li tistabbilixxi li ma ttieħdet l-ebda azzjoni effettiva bi tweġiba għar-rakkomandazzjoni tal-Kunsill tas-7 ta’ Lulju 2009 biex tintemm il-qagħda ta’ defiċit eċċessiv, hi tal-fehma li jeħtieġ li jiġi żgurat mingħajr dewmien qafas ta’ appoġġ għall-politiki tal-gvern għal ritorn minnufih lejn pożizzjonijiet baġitarji sodi. Konsegwentement, il-Kummissjoni tipproponi li tissospendi sehem mill-approprjazzjonijiet għall-impenji tal-Fond ta’ Koeżjoni għall-Ungerija. Is-sospensjoni għandha tieħu effett mill-1 ta’ Jannar 2013. 4. It-tneħħija tas-sospensjoni u l-ibbaġitjat mill-ġdid tal-impenji sospiżi Wara d-Deċiżjoni tal-Kunsill skont l-Artikolu 126(8) tat-TFUE tal-24 ta’ Jannar 2012, il-Kummissjoni se tirrakkomanda lill-Kunsill biex jadotta rakkomandazzjoni ġdida skont l-Artikolu 126(7) bil-għan li jiġi korrett id-defiċit eċċessiv. F’din ir-rakkomandazzjoni, il-Kunsill se jispeċifika l-azzjonijiet ta’ politika għall-Ungerija. F’perjodu ta’ mhux aktar minn sitt xhur wara li l-Kunsill ikun adotta r-rakkomandazzjoni, l-Ungerija se tirrapporta dwar l-azzjoni meħuda u, fuq dik il-bażi, il-Kummissjoni se tevalwa jekk l-azzjoni meħuda mill-Ungerija tidhirx effettiva biex tikkoreġi d-defiċit eċċessiv. Jekk din l-evalwazzjoni tkun pożittiva, il-Kummissjoni tindirizza komunikazzjoni f’dan is-sens lill-Kunsill, meta jkun ikkunsidrat li ma hemmx ħtieġa għal passi oħra fil-proċedura tad-defiċit eċċessiv. Fuq dik il-bażi, il-Kunsill jrid, mingħajr dewmien, fuq proposta mill-Kummissjoni, jiddeċiedi li jneħħi s-sospensjoni. Sussegwentement, il-proċedura ta’ defiċit eċċessiv għandha tiġi sospiża. Matul dan iż-żmien, il-Kummissjoni tkompli tissorvelja l-implimentazzjoni tal-azzjoni meħuda kif previst taħt l-EDP. Jekk fi kwalunkwe mument, qabel l-abrogazzjoni skont l-Artikolu 126(12) tat-TFUE, l-azzjoni meħuda tkun qed tirriżulta bħala mhux xierqa, il-Kunsill, fuq rakkomandazzjoni mill-Kummissjoni, jadotta Deċiżjoni ġdida skont l-Artikolu 126(8). Fuq proposta mill-Kummissjoni, il-Kunsill jista’ jadotta deċiżjoni mġedda li tissospendi l-impenji tal-Fond ta’ Koeżjoni. Jekk, madankollu, sa tmiem il-perjodu ta’ sitt xhur wara r-rakkomandazzjoni skont l-Artikolu 126(7), il-Kunsill jiddeċiedi li ma ttieħdet l-ebda azzjoni effettiva, id-deċiżjoni ta’ sospensjoni inizjali tibqa’ fis-seħħ. Barra minn hekk, id-Deċiżjoni li tirriżulta skont l-Artikolu 126(8) tista’ twassal għal sospensjoni ta’ impenji tal-Fond ta’ Koeżjoni addizzjonali. Meta jneħħi s-sospensjoni, il-Kunsill għandu jiddeċiedi wkoll, fuq proposta mill-Kummissjoni, li l-impenji sospiżi jerġgħu jiddaħħlu fil-baġit skont il-proċedura stabbilita fil-Ftehim Interistituzzjonali tas-17 ta’ Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina baġitarja u l-amministrazzjoni finanzjarja tajba[3], li jibqgħu japplikaw sal-2013. Jekk id-deċiżjoni biex titneħħa s-sospensjoni tkun meħuda wara l-31 ta’ Diċembru 2013, id-dispożizzjonijiet tar-Regolament tal-Kunsill (UE) Nru [...] li jistabbilixxi l-qafas finanzjarju multiannwali għas-snin 2014-2020 għandhom japplikaw[4] biex l-impenji sospiżi jerġgħu jiddaħħlu fil-baġit. 2012/0034 (NLE) Proposta għal DEĊIŻJONI TAL-KUNSILL li tissospendi l-impenji mill-Fond tal-Koeżjoni għall-Ungerija IL-KUNSILL TAL-UNJONI EWROPEA, Wara li kkunsidra t-Trattat dwar il-Funzjonament tal-Unjoni Ewropea, Wara li kkunsidra r-Regolament (KE) Nru 1084/2006 tal-Kunsill tal-11 ta’ Lulju 2006 li jistabbilixxi Fond ta’ Koeżjoni u li jħassar ir-Regolament (KE) Nru 1164/94[5], u b’mod partikolari l-Artikolu 4(1) tiegħu, Wara li kkunsidra l-proposta li saret mill-Kummissjoni Ewropea, Billi: (1) L-Artikolu 174 tat-Trattat dwar il-Funzjonament tal-Unjoni Ewropea (TFUE) jitlob lill-Unjoni biex tiżviluppa u twettaq l-azzjonijiet tagħha li jwasslu għat-tisħiħ tal-koeżjoni ekonomika, soċjali u territorjali sabiex tippromwovi l-iżvilupp armonjuż ġenerali tagħha. (2) Skont l-Artikolu 175 tat-TFUE, l-Istati Membri għandhom imexxu l-politika ekonomika tagħhom u jikkoordinawha b’tali mod li jintlaħqu l-għanijiet stabbiliti fl-Artikolu 174 tat-TFUE. Il-formulazzjoni u l-implimentazzjoni ta’ kull politika u azzjoni tal-Unjoni u l-implimentazzjoni tas-suq intern għandhom jieħdu inkonsiderazzjoni wkoll l-għanijiet imsemmija fl-Artikolu 174 u jwasslu għat-twettiq tagħhom. (3) L-Artikolu 121 tat-TFUE jistieden lill-Kunsill biex jissorvelja mill-qrib l-iżviluppi ekonomiċi fl-Istati Membri u fl-Unjoni sabiex jiżgura koordinazzjoni eqreb tal-politiki ekonomiċi u l-konverġenza kontinwa fl-attività ekonomika tal-Istati Membri u biex jiżgura l-konsistenza tal-politika ekonomika mal-Linji Gwida Ġenerali għall-Politika Ekonomika. (4) F’konformità mal-Artikolu 126 tat-TFUE, l-Istati Membri għandhom jevitaw defiċits eċċessivi tal-gvern. (5) Skont l-Artikolu 177 tat-TFUE, il-Parlament Ewropew u l-Kunsill jistabbilixxu l-kompiti, l-għanijiet prijoritarji u l-organizzazzjoni tal-Fond ta’ Koeżjoni li jipprovdi kontribut finanzjarju għall-proġetti fl-oqsma tal-ambjent u ta’ netwerks trans-Ewropej fil-qasam tal-infrastruttura tat-trasport. (6) Fil-Protokoll Nru 28 dwar il-koeżjoni ekonomika, soċjali u territorjali l-Istati Membri qablu li l-Fond ta’ Koeżjoni għandu jipprovdi kontribuzzjonijiet finanzjarji tal-Unjoni għal proġetti fl-oqsma tal-ambjent u ta’ netwerks trans-Ewropej fl-Istati Membri bi PDG per capita ta’ anqas minn 90 % tal-medja tal-Unjoni u li jkollhom programm li jwassal għat-twettiq tal-kondizzjoniet ta’ konverġenza ekonomika kif stabbiliti fl-Artikolu 126 tat-TFUE. (7) L-Artikolu 4 tar-Regolament (KE) Nru 1084/2006 jistipula l-kundizzjonijiet applikabbli għall-assistenza mill-Fond ta’ Koeżjoni u jagħmel l-aċċess għall-assistenza finanzjarja mill-Fond kondizzjonali fuq l-evitar ta’ deficit eċċessiv tal-gvern kif stabbilit fl-Artikolu 126 tat-TFUE[6]. (8) Fil-5 ta’ Lulju 2004, il-Kunsill iddeċieda, skont l-Artikolu 104(6), li fl-Ungerija kien hemm defiċit eċċessiv u ppubblika l-ewwel rakkomandazzjoni bbażata fuq l-Artikolu 104(7) f’dik id-data. Skont l-Artikolu 126(7) tat-Trattat, fis-7 ta’ Lulju 2009 il-Kunsill adotta l-aħħar Rakkomandazzjoni lill-Ungerija bil-għan li tintemm il-qagħda ta’ defiċit eċċessiv tal-gvern sa mhux aktar tard mill-2011. Partikolarment, l-Ungerija kellha rakkomandazzjoni biex tillimita d-deterjorament tal-pożizzjoni fiskali fl-2009 billi tiżgura implimentazzjoni rigoruża tal-miżuri korrettivi adottati u mħabbra biex tinżamm il-mira ta’ 3.9 % tal-PDG. Barra minn hekk, ġie rrakkomandat li mill-2010 l-Ungerija kellha timplimenta rigorożament il-miżuri ta’ konsolidament neċessarji biex jiżguraw tnaqqis kontinwu tad-defiċit strutturali u tnaqqis mill-ġdid tad-defiċit nominali, b’aktar irbit ta’ miżuri strutturali sabiex ikun iggarantit titjib dejjiemi fil-finanzi pubbliċi. L-Ungerija kellha wkoll tippreżenta u tadotta propizjożament il-miżuri ta’ konsolidament neċessarji biex tintlaħaq il-korrezzjoni tad-defiċit eċċessiv sal-2011 u jiġi żgurat sforz fiskali kumulattiv ta’ mill-anqas 0.5 % tal-PDG matul l-2010 u l-2011. Fl-aħħar nett, il-proporzjon tad-dejn pubbliku gross kellu jinġieb f’perkors ta’ tnaqqis konsitenti. (9) Skont l-Artikolu 126(8) tat-TFUE, fl-24 ta’ Jannar 2012 il-Kunsill adotta deċiżjoni li tistabbilixxi li l-Ungerija ma kinitx ħadet azzjoni effettiva bi tweġiba għar-Rakkomandazzjoni tal-Kunsill tas-7 ta’ Lulju 2009. Id-Deċiżjoni nnutat li filwaqt li l-Ungerija formalment irrispettat il-valur referenzjarju ta’ 3 % tal-PDG sal-2011, dan ma kienx ibbażat fuq korrezzjoni strutturali u sostenibbli. Il-bilanċ pożittiv fl-2011 iddependa minn dħulijiet sostanzjali ta’ darba ta’ aktar minn 10 % tal-PDG u kien akkumpanjat minn deterjorament strutturali kumulattiv fl-2010 u l-2011 ta’ 2.75% tal-PDG meta mqabbel ma’ rakkomandazzjoni ta’ titjib fiskali kumulattiv ta’ 0.5 % tal-PDG. Barra minn hekk, filwaqt li fl-2012 l-awtoritajiet għandhom l-intenzjoni li jimplimentaw miżuri strutturali sostanzjali li jnaqqsu d-defiċit strutturali għal 2.6 % tal-PDG, it-3 % tal-valur ta’ referenza tal-PDG għal darba oħra se jkun irrispettat biss grazzi għal miżuri ta’ darba ta’ kważi 1 % tal-PDG. Fl-aħħar nett, fl-2013, id-defiċit (ta’ 3.25% tal-PDG) kien mistenni li jaqbeż il-valur referenzjarju tat-TFUE għal darba oħra anki meta jitqiesu l-miżuri addizzjonali mħabbra wara t-Tbassir tal-Ħarifa 2011 tas-servizzi tal-Kummissjoni. Id-defiċit ogħla fl-2013 huwa prinċipalment marbut mal-fatt li dħulijiet temporanji ta’ darba kienu qed jiġu eliminati gradwalment kif ippjanat, filwaqt li mhux ir-riformi strutturali ppjanati kollha ġew speċifikati biżżejjed. B’mod ġenerali, il-Kunsill ikkonkluda li r-rispons mill-awtoritajiet Ungeriżi għar-rakkomandazzjoni tal-Kunsill tas-7 ta’ Lulju 2009 skont l-Artikolu 126(7) tat-TFUE ma kienx suffiċjenti. (10) Għalhekk, fil-każ tal-Ungerija, iż-żewġ kundizzjonijiet stabbiliti fl-Artikolu 4(1) tar-Regolament (KE) Nru 1084/2006 ġew sodisfatti. Il-Kunsill, fuq proposta tal-Kummissjoni, jista’ għalhekk jissospendi parti jew it-totalità tal-impenji mill-Fond ta’ Koeżjoni mill-1 ta’ Jannar 2013. Id-deċiżjoni dwar l-ammont tal-approprjazzjonijiet għall-impenji tal-Fond ta’ Koeżjoni li se jkunu sospiżi għandu jiżgura li s-sospensjoni tkun kemm effettiva kif ukoll proporzjonata, filwaqt li titqies il-qagħda ekonomika globali attwali fl-Unjoni Ewropea u l-importanza relattiva tal-Fond ta’ Koeżjoni għall-ekonomija tal-Istat Membru kkonċernat. Għalhekk, huwa xieraq, fil-każ tal-ewwel applikazzjoni tal-Artikolu 4(1) tar-Regolament (KE) Nru 1084/2006 għal Stat Membru partikolari, li l-ammont ikun iffissat għal 50 % tal-allokazzjoni tal-fondi ta’ koeżjoni għall-2013, mingħajr ma jinqabeż il-livell massimu ta’ 0.5 % tal-PDG nominali tal-Istat Membru kkonċernat kif imbassar mis-servizzi tal-Kummissjoni. (11) L-implimentazzjoni ta’ proġetti tat-trasport u tal-ambjent jew l-impenji li saru diġà fil-mument tas-sospensjoni mhux se jiġu kompromessi jekk l-azzjonijiet korrettivi neċessarji jiġu implimentati fil-pront. Peress li s-sospensjoni ssir fuq l-approprjazzjonijiet għall-impenji li jieħdu effett mis-sena ta’ wara, l-implimentazzjoni tal-proġett li għaddej mhux se tkun affettwata għal perjodu estiż. B’hekk l-awtoritajiet se jkollhom iż-żmien meħtieġ biex jadottaw il-miżuri li jġibu lura l-kondizzjonijiet makroekonomiċi u fiskali li jwasslu għat-tkabbir sostenibbli u l-impjiegi, ADOTTA DIN ID-DEĊIŻJONI: Artikolu 1 EUR 495 184 000 (fi prezzijjiet attwali) tal-approprjazzjonijiet għall-impenji tal-Fond ta’ Koeżjoni għall-Ungerija għandhom jiġu sospiżi mill-1 ta’ Jannar 2013. Artikolu 2 Din id-Deċiżjoni hija indirizzata lill-Ungerija. Magħmula fi Brussel, Għall-Kunsill Il-President [1] Li jissostitwixxi l-Artikolu 104(7) tat-Trattat kif imsemmi fl-Artikolu 4 tar-Regolament (KE) Nru 1084/2006. [2] Li jissostitwixxi l-Artikolu 104(8) tat-Trattat kif imsemmi fl-Artikolu 4 tar-Regolament (KE) Nru 1084/2006. [3] ĠU C 139, 14.6.2006, p. 1 (Punt 20). [4] Il-proposta tal-Kummissjoni COM(2011) 398 finali tad-29.6.2011 (l-Artikolu 8). [5] ĠU L 210, 31.7.2006, p. 79. [6] Li jissostitwixxi l-Artikolu 104 tat-Trattat kif imsemmi fl-Artikolu 4 tar-Regolament (KE) Nru 1084/2006.